SAWAD เตรียมหารือบอร์ดเคาะแผนใส่เงินเพิ่มทุน BFIT ย้ำยึดประโยชน์บริษัท-ผถห.เป็นหลัก
SAWAD เตรียมหารือบอร์ดเคาะแผนใส่เงินเพิ่มทุน BFIT ย้ำยึดประโยชน์บริษัท-ผถห.เป็นหลัก
7 มี.ค. 2562

นางสาวธิดา แก้วบุตตา ผู้อำนวยการฝายกลยุทธ์องค์กร บริษัทศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยถึงกรณีที่บริษัทเงินทุนศรีสวัสดิ์ จำกัด (มหาชน) หรือ BFIT ประกาศเพิ่มทุนจดทะเบียน 330.7 ล้านหุ้น  เสนอขายให้กับผู้ถือหุ้นเดิมในราคาหุ้นละ 18 บาท ว่า  ในฐานะที่บริษัทเป็นผู้ถือหุ้นบีฟิท สัดส่วน 45.34%  จะต้องนำประเด็นดังกล่าวไปหารือในคณะกรรมการของบริษัทอีกครั้ง เพื่อพิจารณาและศึกษาให้รอบด้านว่าจะใช้สิทธิเพิ่มทุนหรือไม่ โดยบริษัทจะคำนึงถึงผลประโยชน์ของบริษัทและผู้ถือหุ้นเป็นหลัก
นางสาวธิดา กล่าวต่อว่า ปีนี้กลุ่มศรีสวัสดิ์ถือว่ามีความพร้อมในการดำเนินธุรกิจในทุกรูปแบบ หลังจากกฎระเบียนการปล่อยสินเชื่อมีความชัดเจนมากขึ้น ประกอบกับทางกลุ่มคาเธ่ย์ไต้หวัน ซึ่งเป็นกลุ่มการเงินยักษ์ใหญ่ของประเทศไต้วัน ได้ใส่เงินเพิ่มทุนให้กับบริษัทกว่า 2.5 พันล้านบาท ทำให้มีความพร้อมทั้งด้านการแข่งขันและมีฐานะการเงินที่แข็งแกร่ง  ขณะที่อัตราส่วนหนี้สินต่อทุน(D/E)ของบริษัทไม่ถึง 2 เท่า
“เราขอศึกษารายละเอียดการเพิ่มทุนในบีฟิทก่อนที่จะตัดสินใจคงต้องนำเรื่องหารืออในบอร์ด โดยจะเน้นผลประโยชน์ที่จะเกิดขึ้นต่อบริษัทและผู้ถือหุ้นเป็นหลัก” นางสาวธิดา กล่าว
ทั้งนี้คณะกรรมการบริษัทเงินทุนศรีสวัสดิ์ จำกัด (มหาชน) หรือ BFIT เมื่อวันที่ 6 มีนาคม 2562 ได้มีมติอนุมัติให้บริษัทเพิ่มทุนจดทะเบียนจาก 1,102.49 ล้านบาท เป็น2,756.23 ล้านบาท โดยออกเป็นหุ้นสามัญเพิ่มทุนจำนวน 330.78 ล้านหุ้น  มูลค่าหุ้นที่ตราไว้ (พาร์) 5 บาท เสนอขายให้แก่ผู้ถือหุ้นเดิมของบริษัทตามสัดส่วนการถือหุ้นในอัตรา 1 หุ้นสามัญเดิมต่อ 1.5 หุ้นสามัญเพิ่มทุน ในราคาเสนอขายหุ้นละ 18 บาท